KLASA: UP/I-034-01/24-01/68

URBROJ: 711-02-02/05-2024-10

Zagreb, 14. studenoga 2024.

**ZVONIMIR NOVOSEL**

**gradonačelnik Grada Jastrebarskog**

**Predmet: ZVONIMIR NOVOSEL, gradonačelnik Grada Jastrebarskog**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača i Ane Poljak, kao članova Povjerenstva, dana 14. studenoga 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je temeljem prijave od 16. rujna 2024. otvorilo predmet protiv obveznika Zvonimira Novosela, gradonačelnika Grada Jastrebarskog. U navedenoj prijavi se navodi da je spomenuti obveznik pogodovao stranačkom kolegi i gradskom vijećniku Nedeljku Bujanu kada je 2. studenoga 2023. donio zaključak po kojem Grad Jastrebarsko šalje delegaciju na obilježavanje Dana sjećanja na žrtvu Vukovara te je 6. studenoga 2023. trgovačko društvo Bujan-tours d.o.o. poslalo Gradu Jastrebarskom ponudu za prijevoz na relaciji Jastrebarsko-Vinkovci-Vukovar-Jastrebarsko u iznosu od 1.850,00 eura, a Grad Jastrebarsko 10. studenoga 2023. narudžbenicu trgovačkom društvu Bujan-tours d.o.o. Prijavitelj navodi da je iz dokumenata razvidno da je cijena i angažman unaprijed dogovoren.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Zvonimir Novosel obnaša dužnost gradonačelnika Grada Jastrebarskog neprekidno od 24. svibnja 2013., slijedom čega je isti u obvezi postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti od Grada Jastrebarskog dopisom od 23. rujna 2024., KLASA: UP/I-034-01/224-01/68, URBROJ: 711-02-01/05-2024-03, zatražilo dostavu cjelokupne dokumentacije provedenog postupka nabave usluga prijevoza delegacije Grada Jastrebarskog na obilježavanje Dana sjećanja na žrtvu Vukovara od 17. do 19. studenoga 2023. kao i Pravilnik o jednostavnoj nabavi koji je bio na snazi u vrijeme provođenja navedenog postupka.

Grad Jastrebarsko je odgovorio dopisom od 9. listopada 2024. KLASA: 041-01/24-01/1, URBROJ: 238-12-24-3, dostavljajući Pravilnik o jednostavnoj nabavi Grada Jastrebarskog („Službeni vjesnik Grada Jastrebarskog“, broj 9/22., u daljnjem tekstu: Pravilnik) i dokumentaciju provedenog postupka uz napomenu da je postupak nabave usluga prijevoza delegacije Grada Jastrebarskog na obilježavanje Dana sjećanja na žrtvu Vukovara od 17. do 19. studenoga 2023. proveden sukladno članku 6. stavku 1. Pravilnika.

Uvidom u dostavljeni Pravilnik utvrđeno je da je člankom 6. stavkom 1. propisano da nabavu roba, usluga i radova procijenjene vrijednosti manje od 2.650,00 eura provodi upravni odjel u čijem je djelokrugu predmet nabave izdavanjem narudžbenice, temeljem jedne (1) ponude koja je prethodno zatražena usmeno, elektroničkim ili telefonskim putem. Stavkom 4. istoga članka Pravilnika propisano je da narudžbenicu potpisuju službenik koji provodi postupak nabave, službenik koji je zadužen za ustroj i vođenje evidencije narudžbenica i gradonačelnik.

Uvidom u Zaključak o sudjelovanju delegacije Grada Jastrebarskog na obilježavanju Dana sjećanja na žrtvu Vukovara od 2. studenoga 2023., KLASA: 610-01/23-01/1, URBROJ: 238-12-23-2, utvrđeno je da je isti donio Zvonimir Novosel, gradonačelnik Grada Jastrebarskog, te da je istim utvrđeno da delegaciju Grada Jastrebarskog na obilježavanje Dana sjećanja na žrtvu Vukovara od 17. do 19. studenoga 2023. predvodi predsjednik Gradskog vijeća Grada Jastrebarskog, a u sastavu iste su uz članove Gradskog vijeća (među kojima i Nedeljko Bujan) i gradonačelnik, zamjenica gradonačelnika te direktori/ravnatelji gradskih tvrtki. Također je utvrđeno da su sredstva za naknadu prijevoznih troškova i troškova noćenja osigurana Proračunom Grada Jastrebarskog za 2023. godinu.

Uvidom u ponudu trgovačkog društva Bujan-tours d.o.o. od 6. studenoga 2023. utvrđeno je da je ista izdana Gradu Jastrebarsko za prijevoz na relaciji Jastrebarsko-Vinkovci-Vukovar-Jastrebarsko u iznosu od 1.850,00 eura s datumom izvršenja usluge 17., 18. i 19. studenoga 2023.

Uvidom u službenu bilješku koju je sastavila pročelnica ………….. utvrđeno je da je istom zatražena izrada narudžbenice za uslugu prijevoza predstavnika Grada Jastrebarskog u Vukovar te da je ponuda zatražena usmenim putem.

Uvidom u narudžbenicu br. 281/2023 od 10. studenoga 2023. utvrđeno je da je ista izdana trgovačkom društvu Bujan-tours d.o.o. za uslugu prijevoza na relaciji Jastrebarsko-Vinkovci-Vukovar-Jastrebarsko u iznosu od 1.850,00 eura u razdoblju od 17. do 19. studenoga 2023. Istu su, uz gradonačelnika Zvonimira Novosela, potpisale još dvije osobe.

Uvidom u Račun br. 35-1-1-2023 utvrđeno je da je trgovačko društvo Bujan-tours d.o.o. isti izdalo Gradu Jastrebarsko na iznos od 1.850,00 eura dana 22. studenoga 2023. s dospijećem plaćanja 28. studenoga 2023.

Povjerenstvo je također od Gradskog vijeća Grada Jastrebarskog dopisom od 23. rujna 2024. KLASA: UP/I-034-0124-01/68, URBROJ: 711-02-01/05-2024-04, zatražilo dostavu očitovanja je li član Gradskog vijeća Grada Jastrebarskog Nedeljko Bujan obavijestio isto o vlasništvu kojeg poslovnog subjekta kao i o eventualnom stupanju u poslovni odnos Grada Jastrebarskog s tim poslovnim subjektom u razdoblju od stupanja ZSSI-a na snagu, a imajući u vidu odredbu članka 4. stavka 3. ZSSI-a kojom je propisano da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta kao i članka 4. stavka 5. ZSSI-a kojom je propisano da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Gradsko vijeće Grada Jastrebarskog je na spomenuto traženje odgovorilo dopisom od 9. listopada 2024., KLASA: 041-01/24-01/1, URBROJ: 238-12-24-4, u kojem je, među ostalim, navedeno da je član predstavničkog tijela Grada Jastrebarskog Nedeljko Bujan obavijestio pisanim putem predstavničko tijelo o stupanju u poslovni odnos trgovačkog društva Bujan-tours d.o.o. u njegovom vlasništvu s Gradom Jastrebarskim kako slijedi:

- 6. srpnja 2023. – prjevoz na turnir Erding – NK Guci

- 10. studenoga 2023. – prijevoz turnir Rovinj – NK veterani Čeglje

- 10. studenoga 2023. – prijevoz delegacije Grada Jastrebarskog u Vukovar

- 11. srpnja 2024. – prijevoz gostovanje Erding - NK veterani Čeglje

- 16. rujna 2024. – prijevoz umirovljenika – izlet Poreč/Rovinj.

Uvidom u podatke sudskog registra Trgovačkog suda u Zagrebu utvrđeno je da je Nedeljko Bujan jedini osnivač trgovačkog društva Bujan-tours d.o.o. za prijevoz i usluge te ujedno direktor istoga.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Sagledavajući utvrđene okolnosti nastanka poslovnog odnosa između Grada Jastrebarskog i trgovačkog društva Bujan-tours d.o.o., u isključivom vlasništvu člana Gradskog vijeća Grada Jastrebarskog, u pogledu nabave usluge prijevoza delegacije Grada Jastrebarskog na obilježavanje Dana sjećanja na žrtvu Vukovara od 17. do 19. studenoga 2023., Povjerenstvo je utvrdilo da je Zvonimir Novosel postupao sukladno nadležnostima i ovlastima propisanima Pravilnikom.

Povjerenstvo napominje da sukladno stavu zauzetom u nizu ranijih odluka Povjerenstva politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a bez prethodnog utvrđenja odnosa neke druge interesne povezanosti ili osobne bliskosti, tj. ista nije dovoljna da bi se moglo utvrditi da su osobe koje su politički povezane interesno povezane u smislu članka 5. stavka 1. točke 6. ZSSI-a, a podnositelj prijave u ovoj pravnoj stvari, osim političke povezanosti, nije istaknuo druge okolnosti koje bi ukazivale na postojanje druge interesne povezanosti ili osobne bliskosti. Kako povezanost u smislu članka 5. stavka 1. točke 6. ZSSI-a nije utvrđena, Povjerenstvo nije našlo da bi obveznik Zvonimir Novosel svojim postupanjima u predmetnom postupku nabave povrijedio koju odredbu istoga Zakona slijedom čega nije utvrdilo ispunjenje pretpostavki za pokretanje postupka iz nadležnosti Povjerenstva.

Povjerenstvo napoljetku napominje da članovi predstavničkih tijela jedinica lokalne samouprave nisu obveznici u smislu ZSSI-a te da stoga u djelokrugu i nadležnosti Povjerenstva nije donošenje mišljenja ili drugog obvezujućeg akta u odnosu na osobe na koje se odredbe ZSSI-a ne primjenjuju. U kontekstu nastanka poslovnog odnosa između Grada Jastrebarskog i trgovačkog društva Bujan-tours d.o.o. nadležnost Povjerenstva je, pored ostalog, nadzor nad ispunjenjem obveza iz članka 4. stavka 5. ZSSI-a kojim je propisano da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član. Prema zaprimljenom očitovanju Gradskog vijeća Grada Jastrebarskog član Općinskog vijeća Nedeljko Bujan je o stupanju u poslovni odnos trgovačkog društva Bujan-tours d.o.o. s Gradom Jastrebarsko obavijestio Gradsko vijeće 10. studenoga 2023. kojom je radnjom postupio sukladno članku 4. stavku 5. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Zvonimir Novosel, osobnom dostavom
2. Podnositelju prijave na znanje
3. Objava na internetskoj stranici Povjerenstva nakon dostave obvezniku
4. Pismohrana